Ons kinders het te veel (speel)goed! - Jou Gesin | Solidariteit WêreldJou Gesin | Solidariteit Wêreld
Tuis › Artikels › Ons kinders het te veel (speel)goed!
Ons kinders het te veel (speel)goed!
Speelgoed, legkaarte, boeke, kunsprojekte, elektroniese toestelle en musiekinstrumente ─ noem dit op, en ons kinders het dit. Of dit gaan oor toenemende druk op of skuldgevoelens by ouers, een ding is seker: ons kinders het baie speelgoed. Kan te veel speelgoed nadelig wees, hoe kan ons dit minder maak en wat het ons kinders regtig nodig?
Dr. Dorothy Russell, 'n arbeidsterapeut verbonde aan die Universiteit van die Vrystaat, sê babas en kinders het beslis nie die vragte en vragte speelgoed nodig nie.
Dorothy het 30 jaar gelede begin met navorsing oor hoe om kinders, veral gestremde kinders, met so min as drie items te laat speel en hulle terselfdetyd te stimuleer en ontwikkeling aan te moedig.
'n Beker, 'n waslap en teelepels
Tydens haar navorsing het Dorothy honderde huishoudings besoek. Haar doel was om vas te stel watter huishoudelike items in die meeste huise beskikbaar is sodat mense wat speelgoed nie kan beskostig nie, ook hulle kinders kan stimuleer. Sy het gevind in 90% van dié huishoudings is daar bekers, waslappe en teelepels. Met hierdie drie items het sy 'n uitgebreide program ontwikkel vir kinders tot die ouderdom van vier jaar. Sy het tientalle verskillende speletjies vir die verskillende ouderdomme ontwerp deur slegs die drie items te gebruik.
Waarom so baie speelgoed?
Dorothy sê ouers verkeer onder baie druk.
"Ons lewe in 'n tyd wat uiters kompeterend is. Alles word beter, word beter bemark en ons word soveel keer per dag visueel gebombardeer met soveel dinge."
Dit veroorsaak dat ouers druk op hulleself plaas om nog meer vir hulle kinders te doen en nog meer aan te skaf.
Die feit dat mense lang ure moet werk om die begrotings te laat klop, maak ook dat ouers met baie onnodige skuldgevoelens sit.
"Dit is moeilike tye vir ouers en ek het baie begrip daarvoor."
Speelgoed maak kinders gelukkig. Ouers wil hulle kinders gelukkig hou.
"Die waarheid is egter, aandag aan jou kinders maak hulle gelukkig. Om vir 'n tydjie elke dag jou onverdeelde aandag aan jou kind te gee, is baie belangriker as enige speelding. Jou tyd moet jou kinders se beloning wees, nie iets tasbaar nie. Speel met maklike goed wat tot jou beskikking is. Wat help 'n netjiese huis, sonder skottelgoed en stof, maar daar word nooit werklik in die huis gespeel nie?"
Dorothy sê kinders speel lekkerder in 'n omgewing waar hulle nie deur speelgoed oorweldig voel nie. "Minder speelgoed maak nie van jou 'n slegte ouer nie. Gee eerder jou tyd en aandag."
Dorothy sê dit beteken nie alle speelgoed is oorbodig en skadelik vir jou kind se ontwikkeling nie.
"Daar is wonderlike produkte op die mark. Hulle het beslis 'n plek in ons kinders se lewens en 'n doel. Dit is egter nie nodig om alles aan te skaf nie."
Speel moet lekker wees
"Ons moet onthou dat kinders deur spel hulle wêreld verken en leer ken, maar speel moet altyd lekker wees. Dit gaan oor ons aanbieding en aandag wanneer ons speel, nie noodwendig met wat ons speel nie. 'n Kind se werk is om te speel en dit is 'n ouer se werk om betrokke te wees."